עובדה מעניינת שגיליתי במהלך תחקיר על המותג היא שהם שייכים לקונצרן Art Deco הגרמני (בבעלותם גם המותג Make Up Factory) ונוסדו לפני שלוש שנים בלבד ולכן אנחנו מדברים על חברה יחסית צעירה ששואפת להיות טרנדית, אופנתית ועכשווית. למרות גילה הצעיר הם משווקים ב-40 מדינות בעולם ולכן לא מסתמנים כמותג בוטיק קשה להשגה אך בארץ כאמור נמכרים רק בסניפי משביר ורשת מכוני יופי "ביוטי עדי סטודיו". מתהדרים בליין מרשים של כ-114 לקים, Anny מבטיחים לחדש לנו כל חודשיים עם היצע חדש וסוג של מיני קולקציות כולל לקים בגודל מיני קטן. אני מאוד מקווה באמת לראות חידושים לעתים קרובות בהתאם לטרנדים ועונות שכן נכון לעכשיו אין דרך אחרת להשיג את הלקים (איביי ואתרים ששולחים לארץ).
אריזת הלקים מאוד יעילה ונעימה לשימוש - מרובעת עם ידית שחורה ומברשת קצרה ולא דקה או רחבה מדי. כל בקבוק מכיל 15 מ"ל של חומר (שזה גודל סטנדרטי) ו-6 מ"ל לגודל מיני. בארבעת הלקים שניסיתי רוב הפורמולה היתה די אחידה - סמיכה, אחידה למריחה ונדרשות בין אחת לשתי שכבות להשגת כיסוי מלא (במיוחד בגוונים הבהירים). עמידות על ציפורניים לא היתה יוצאת דופן כל עוד הקפדתי על שימוש בשכבת בסיס וטופ ועל ציפורניים קצרות יכולתי להחזיק מעמד מספר ימים עד להופעת צ'יפ ראשון. מחירם עומד כרגע על 45 ש"ח לבקבוק רגיל ו-20 ש"ח למיני (בסניף שלי לדוגמה לא ראיתי בקבוקי מיני). המחיר לא נמוך בכלל אך בהתחשב באיכות ובעובדה שכבר פעמיים היה מבצע של "2 ב-70" נסבל בשביל לק איכותי אירופאי.
ארבעת הגוונים שתוכלו למצוא אצלי (וראיתן עד כה באינסטגרם שלי) הינם Red Kiss* הקלאסי שבאמת דורש שכבה אחת לאטימות מוחלטת, Lucky Surfer Girl שהוא צהוב פסטלי מושלם והפך אותי לחובבת לקים צהובים, Dark Romance* שיזכה לשימוש בתקופת סתיו/חורף כי הוא פשוט מושלם לימי גשם וקור ואחרון חביב הוא Whipped Cream שנרכש כשרציתי משהו חלבי, פיגמנטי ו"בתולי" במראה.
חשבתן שאני מגזימה כשאמרתי שצהוב שולט אצלי הקיץ? אחרת אין לי הסבר כיצד שלושה לקים פתאום התחילו לעשות סבבים על ציפורניי. זה התחיל עם הצהוב של אנני, המשיך עם Yellow Submarine של שיק והסתיים עם ערכה צהובה ולימונית של פופה* שכוללת לק ומדבקות של פירות שונים (50 ש"ח בסופר פארם בלבד). מדהים איך צהוב בשלוש וריאציות של כהות-בהירות יכולים להיראות זהים לאחרים (תשאלו את בעלי או כל גבר אחר) אך בשבילי לכל אחד ואחד מהם יש מקום באוסף שלי!
ומה איתכן? האם ניסיתן לקים של Anny?
האם גם לכן יש אובססיה כמוני לאיזשהו צבע של לקים שהצליח להשתלט על הציפורניים שלכן?